***Správna rada VVŠ***

***Kto vyzve oprávnené subjekty na predkladanie návrhov kandidátov na členov správnej rady?***

MŠVVaŠ SR zverejní v rámci svojej webovej stránky informáciu o možnosti predkladania návrhov kandidátov na členov správnej rady akademickému senátu verejnej vysokej školy a ministrovi školstva. Na zasielanie návrhov kandidátov na členov správnej rady verejnej vysokej školy bude pripravený formulár, ktorý bude zverejnený na webstránke MŠVVaŠ SR v sekcii vysokoškolského vzdelávania - https://www.minedu.sk/vysoke-skolstvo/

***Akým spôsobom majú kandidáti na členov správnej rady verejnej vysokej školy preukazovať splnenie podmienok na členstvo v správnej rade a nezlučiteľnosť funkcie člena správnej rady s inými funkciami. Bude postačovať čestné vyhlásenie kandidáta na člena správnej rady? Ak áno, je potrebné, aby bol podpis kandidáta na člena správnej rady na tomto čestnom vyhlásení úradne overený?***

Splnenie podmienok podľa § 40 ods. 3 zákona o VŠ kandidát na člena preukáže čestným vyhlásením.

Zákon č. 131/2002 Z. z. teda nevyžaduje splnenie podmienky podľa § 40 ods. 4 zákona o vysokých školách ešte pred samotnou voľbou alebo vymenovaním, čo súvisí aj so skutočnosťou, že voľba alebo vymenovanie prebieha nezávisle od vôle navrhovaného kandidáta. Je potrebné, aby ku dňu zvolenia akademickým senátom alebo vymenovania ministrom školstva kandidát na člena čestným prehlásením potvrdil splnenie tejto podmienky.

Ak sa po zvolení alebo vymenovaní do funkcie člena správnej rady verejnej vysokej školy nevzdá doterajšej funkcie alebo neukončí doterajšiu činnosť, funkciu člena správnej rady verejnej vysokej školy nemôže z dôvodu nezlučiteľnosti funkcie vykonávať.

Vzhľadom na to, že zákon č. 131/2002 Z. z. podobu a formu predloženia jednotlivých dokumentov neupravuje (t. j. nevyžaduje), a nevyžaduje ani ich úradné overenie (ani notárom ani obecným úradom), požiadavka na úradné overenie by bola nad rámec zákona.

***Zaniká mandát súčasného člena v správnej rade verejnej vysokej školy v prípade nezlučiteľnosti funkcie člena podľa § 41 ods. 4 v spojení s ods. 8 zákona o vysokých školách?***

Nie, keďže členstvo v správnej rade verejnej vysokej školy, ktoré vzniklo do 24. apríla 2022, zaniká až prvým ustanovením správnej rady verejnej vysokej školy podľa predpisov účinných od 25. apríla 2022, najneskôr 30. novembra 2022. (§ 113am ods. 11 zákona o vysokých školách)

***Vzniká nárok súčasným členom správnej rady verejnej vysokej školy na odmenu a vzniká vysokej škole povinnosť poskytovať odmenu súčasným členom správnej rady podľa § 40 ods. 14 zákona o vysokých školách? Akým spôsobom a v akej výške sa má poskytovať?***

Áno, zákon o vysokých školách neupravuje, že ustanovenia § 40 ods. 14 zákona o vysokých školách sa vzťahujú len na novovymenovanú správnu radu podľa predpisov účinných od 25. 4. 2022. Vysoká škola je povinná postupovať v zmysle uvedeného zákona od 25. 4. 2022 a ustanovenie § 40 ods. 14 zákona o vysokých školách o poskytnutí odmeny sa vzťahuje na súčasných aj budúcich členov správnej rady verejnej vysokej školy.

Je potrebné, aby si podmienky poskytovania odmeny členovi správnej rady upravila vysoká škola. Zákon určuje, že člen správnej rady má nárok na odmenu za čas výkonu funkcie na zasadnutí správnej rady a náhradu výdavkov spojených s výkonom tejto funkcie. Pravidlá poskytnutia a určenia výšky odmeny a náhrady výdavkov určí na návrh rektora akademický senát príslušnej verejnej vysokej školy.

***Do kedy vzniká verejnej vysokej škole povinnosť vypracovať štatút správnej rady podľa § 40 ods. 12 zákona o vysokých školách a predložiť na registráciu Ministerstvu školstva, vedy, výskumu a športu Slovenskej republiky?***

Vysokej škole vzniká povinnosť zosúladiť štatút správnej rady verejnej vysokej školy s novou právnou úpravou. Ministerstvo školstva, vedy, výskumu a športu SR neurčuje konkrétny termín na predloženie štatútu správnej rady na registráciu. Upozorňujeme však na potrebu vymenovania nových členov správnej rady verejnej vysokej školy najneskôr do 30. 11. 2022, pričom k danému termínu je potrebné uskutočniť viacero krokov, vrátane potreby stanovenia počtu členov správnej rady v štatúte verejnej vysokej školy a registrácie štatútu správnej rady. V rámci časovej dispozície je potrebné zohľadniť skutočnosť , že Ministerstvo školstva, vedy, výskumu a športu SR má na rozhodnutie o registrácií štatútu vysokej školy ako aj štatútu správnej rady lehotu do 60 dní odo dňa doručenia.

***Správna rada bude pracovať do novembra v starom zložení. Má aktuálna správna rada pôsobiť podľa nového zákona (zmeny v schvaľovaní dokumentov)?***

Áno, vysoká škola je povinná postupovať v zmysle platných právnych predpisov. Zákon je nadradený vnútorným predpisom vysokej školy.

***Môže si študentská časť akademického senátu verejnej vysokej školy zvoliť príslušného člena správnej rady bez ohľadu na ustanovenie § 40 ods. 3 zákona o vysokých školách? Aké podmienky a proces musí byť dodržaný pri kandidátovi, ktorého nominuje a zvolí študentská časť akademického senátu verejnej vysokej školy?***

Podľa § 40 ods.4 zákona o vysokých školách študentská časť akademického senátu verejnej vysokej školy môže voliť príslušného člena správnej rady verejnej vysokej školy aj z členov akademickej obce príslušnej vysokej školy okrem členov akademického senátu príslušnej verejnej vysokej školy.

Avšak zároveň je potrebné aby boli dodržané podmienky podľa § 40 ods. 3 zákona o vysokých školách, t.j. za člena správnej rady verejnej vysokej školy možno zvoliť alebo vymenovať len osobu, ktorá má najmenej vysokoškolské vzdelanie prvého stupňa, má najmenej štyri roky praxe v riadení v právnickej osobe a schopnosti v oblasti nakladania s majetkom a finančnými prostriedkami právnickej osoby.

***Ak správna rada verejnej vysokej školy nemá predsedu, vykonáva jeho funkciu do zvolenia nového predsedu podpredseda; ak správna rada verejnej vysokej školy nemá ani podpredsedu, jeho funkciu do zvolenia nového predsedu správnej rady verejnej vysokej školy vykonáva najstarší člen správnej rady. Za najstaršieho člena správnej rady sa považuje vekovo najstarší alebo funkčne najstarší?***

Za najstaršieho člena sa má na mysli vekovo najstarší.

***Podľa § 40 ods. 6 zákona o vysokých školách je funkčné obdobie člena správnej rady verejnej vysokej školy päťročné. Podľa § 113am ods. 11 po prvom ustanovení správnej rady verejnej vysokej školy podľa predpisov účinných od 25. apríla 2022 si jej členovia na jej prvom zasadnutí žrebom určia členov v počte zodpovedajúcom polovici členov správnej rady verejnej vysokej školy zaokrúhlenom nahor, ktorých funkčné obdobie je päť rokov; funkčné obdobie ostávajúcich členov správnej rady verejnej vysokej školy je dva roky. Prechodné ustanovenie však špecifikuje, že pri prvom ustanovení správnej rady po účinnosti novely sa žrebom určia členovia správnej rady, ktorých funkčné miesto je dvojročné. Ako to bude po uplynutí tých dvoch rokov? Bude opäť voľba a menovanie tých členov, ktorým uplynie dvojročné obdobie? Na aké obdobie budú volení?***

Po uplynutí dvoch rokov skončí funkčné obdobie členov, ktorí boli určení žrebom a ich funkčné obdobie bolo podľa § 113am ods. 11 dvojročné. Týka sa to len prvého ustanovenia správnej rady. Z uvedeného dôvodu preto po skončení mandátu členov, ktorých funkčné obdobie bolo dva roky, budú už ďalšie osoby na ich miestach mať funkčné obdobie 5 rokov v zmysle § 40 ods. 6.

***Týka sa verejné vypočutie kandidátov na členov správnej rady verejnej vysokej školy aj kandidátov vybraných ministrom školstva? Musia sa verejne vypočuť všetci kandidáti naraz? Je nevyhnutné aby sa kandidáti na členov správnej rady zúčastnili verejného vypočutia osobne?***

Verejné vypočutie sa vzťahuje na všetkých kandidátov, t. j. aj na kandidátov vybraných ministrom školstva. Odporúčame vysokej škole verejne vypočuť všetkých kandidátov na jednom stretnutí. V prípade, že tak vysoká škola nemôže vykonať, dodatočne môže vypočuť zvyšných kandidátov. Verejné vypočutie možno uskutočniť aj prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti kandidáta.

***Čo sa považuje za prvé ustanovenie správnej rady v kontexte § 113am ods. 11? Je to moment až keď sú vymenovaní všetci členovia správnej rady, t. j. všetci z kvóty ministra aj z kvóty akademického senátu?***

Prvým ustanovením správnej rady sa rozumie prvé zasadnutie novej správnej rady v zložení kedy je správna rada uznášaniaschopnou. Podmienky uznášaniaschopnosti správnej rady stanovuje (v súlade s požiadavkami vo vzťahu k úkonom uvedených v § 41 ods. 9 zákona o vysokých školách) štatút vysokej školy alebo štatút správnej rady vysokej školy.

***Podľa § 40 ods. 2 zákona o vysokých školách jedného člena správnej rady verejnej vysokej školy volia a odvolávajú tajným hlasovaním ostatní členovia správnej rady verejnej vysokej školy. Musí tohto člena navrhnúť subjekt podľa zákona alebo si bude môcť správna rada navrhnúť vlastného kandidáta? Aké podmienky musí tento kandidát splniť?***

Tento jeden člen nemusí byť navrhnutý subjektmi oprávnenými podávať návrhy v zmysle § 40 ods. 3 zákona o vysokých školách. Správna rada verejnej vysokej školy si môže navrhnúť vlastného kandidáta, ten však musí spĺňať podmienky kladené na kandidátov podľa § 40 ods. 3 a 4 zákona o vysokých školách. Zároveň platí, že tohto jedného člena volia tajným hlasovaním všetci ostatní členovia správnej rady v „plnom“ počte, t. j. v prípade ak má vysoká škola v zmysle štatútu 7 členov, posledného siedmeho člena volia všetci ostatní šiesti členovia správnej rady. Bližšie podmienky a priebeh voľby stanoví štatút správnej rady vysokej školy.

***Podľa § 40 ods. 5 zákona o vysokých školách po verejnom vypočutí kandidátov predloží predseda akademického senátu verejnej vysokej školy na vyjadrenie ministrovi školstva návrh kandidátov zvolených akademickým senátom verejnej vysokej školy a minister školstva predloží návrh ním vymenúvaných kandidátov na vyjadrenie akademickému senátu verejnej vysokej školy. ak sa akademický senát alebo minister školstva k návrhu nevyjadrí do 30 dní odo dňa jeho predloženia, platí, že sa vyjadril. Po uplynutí tejto lehoty rozhodne akademický senát verejnej vysokej školy tajným hlasovaním o potvrdení alebo o nepotvrdení voľby a minister školstva vymenuje členov správnej rady verejnej vysokej školy alebo odmietne kandidátov. Ak akademický senát verejnej vysokej školy nepotvrdí voľbu niektorého kandidáta alebo ak minister školstva nevymenuje niektorého kandidáta, opakuje sa postup podľa tohto odseku z pôvodne doručených návrhov. Je potrebné čakať na uplynutie 30 dňovej lehoty?***

Uvedené ustanovenie je potrebné vykladať v tom zmysle, že k potvrdeniu kandidátov zvolených akademickým senátom a vymenovaniu kandidátov ministrom školstva je možné pristúpiť aj skôr ako po uplynutí 30 dní od predloženia návrhov na ich zvolenie alebo vymenovanie podľa § 40 ods. 5 zákona č. 131/2002 Z. z., nie však skôr ako sa k navrhovaným kandidátom vyjadrí akademický senát alebo minister školstva.

Účelom určenia lehoty 30 dní v § 40 ods. 5 zákona č. 131/2002 Z. z. bolo vylúčiť možnosť, aby sa proces potvrdenia voľby a vymenovania nových členov správnej rady bezdôvodne predlžoval v dôsledku nečinnosti akademického senátu alebo ministra školstva vo vzťahu k vyjadreniu k návrhom.

***Za člena správnej rady verejnej vysokej školy možno zvoliť alebo vymenovať len osobu, ktorá má najmenej vysokoškolské vzdelanie prvého stupňa, má najmenej štyri roky praxe v riadení v právnickej osobe a schopnosti v oblasti nakladania s majetkom a finančnými prostriedkami právnickej osoby. Uvedené je potrebné chápať v užšom alebo širšom význame?***

Uvedené vykladáme širšie, t.j. tak, že sa má jednať o vedúceho zamestnanca, ktorý priamo riadi prácu podriadených zamestnancov (pri výklade vychádzame okrem iného aj zo stupňa riadenia v zmysle IV. stupňa riadenia podľa Prílohy č. 6 k zákonu č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov – „vedúci zamestnanec, ktorý priamo riadi prácu podriadených zamestnancov“)

***Školné***

***Študent verejnej vysokej školy v dennej forme štúdia je povinný uhradiť ročné školné, ak mu vznikne povinnosť uhradiť ročné školné podľa § 92 odseku 5, 6 alebo odseku 8 zákona o vysokých školách? Ako sa bude školné vypočítavať. Z akého ročného školného sa bude vypočítavať?***

Školné z dôvodu štúdia dlhšieho, ako je štandardná dĺžka štúdia príslušného študijného programu, sa určí ako pomerná časť z ročného školného v závislosti od počtu kreditov, ktoré má študent získať v príslušnom akademickom roku vo vzťahu k štandardnej záťaži študenta.

Príklad

Ročné školné za nadštandardnú dĺžku štúdia v dennej forme Bc. štúdia je 2000,- eur.

Štandardný počet kreditov za jeden akademický rok je 60.

1 kredit = 33,30 eur (2000:60) – zaokrúhľuje sa na 1 desatinné miesto

Študentovi napr. zostala len jedna povinnosť, a to vykonať štátnu skúšku, ktorá má hodnotu 10 kreditov.

V tomto prípade študentovi teda vznikne povinnosť uhradiť školné vo výške 333,30 eur (10x33,333)

***Kedy a za akých podmienok môže vysoká škola rozhodnúť o (ne)spoplatnení študijných programov uskutočňovaných výlučne v cudzom jazyku?***

Novela zákona zavádza možnosť nespoplatniť študijné programy v cudzom jazyku ak vysoká škola nesplní obidve podmienky ustanovené v § 92 ods. 8 – vysoká škola uskutočňuje študijný program v štátnom jazyku a zároveň vysoká škola prijatého uchádzača o povinnosti uhradiť školné písomne informovala o povinnosti uhradiť školné spolu s výškou ročného školného na všetky roky štúdia počas štandardnej dĺžky štúdia študijného programu. Ak vysoká škola nesplní obe kumulatívne podmienky, povinnosť uhradiť školné študentovi nevznikne. Vysoká škola má možnosť rozhodnúť sa, či bude školné za štúdium v cudzom jazyku požadovať – ako ho nechce požadovať, prijatého uchádzača nebude informovať. Zároveň tým, že za uvedených okolností povinnosť uhradiť školné nevznikne, študent sa započítava na účely dotácie.

***Ako budú na účel určenia štandardnej doby štúdia zohľadňované predchádzajúce štúdiá na vysokej škole?***

Zákonom č. 137/2022 Z. z., ktorým sa mení a dopĺňa zákon č. 131/2002 Z. z., bolo ustanovenie § 92 ods. 6 tretej vety, ktoré sa týkalo zaokrúhľovania doby, počas ktorej bol študent zapísaný na štúdium študijného programu v príslušnom akademickom roku, s účinnosťou od 25. 4. 2022 vypustené bez náhrady, ktorá by určovala spôsob zaokrúhľovania v tejto súvislosti a ani iné ustanovenia zákona č. 131/2022 Z. z. v znení neskorších predpisov neupravujú spôsob zaokrúhľovania počítania celkovej doby štúdia na účely § 92 ods. 6 uvedeného zákona.

Z vyššie uvedených skutočností vyplýva, že do celkovej doby štúdia na účely určenia štandardnej doby štúdia, ak ide o dobu štúdia, počas ktorej bol študent zapísaný na verejnej vysokej škole v niektorom zo študijných programov príslušného stupňa vysokoškolského vzdelávania, sa započítava skutočná doba štúdia na verejnej vysokej škole v minulosti, ktorá nie je nijako zaokrúhlená (na roky, mesiace alebo týždne). Na výpočet štandardnej dĺžky štúdia, v súvislosti s určením povinnosti študenta platiť školné, je teda potrebné od budúceho akademického roku 2022/2023 zohľadňovať jednotlivé dni.

***Udeľovanie titulu Mgr.arch.***

***Akým spôsobom je možné udeľovať nový titul Mgr.arch. pri už existujúcich študijných programoch?***

Platná právna úprava ani prechodné ustanovenia neupravujú postup adaptácie tohto titulu do existujúcich študijných programov. Udeľovaný akademický titul je podľa § 51 ods. 4 písm. n) zákona o vysokých školách jedným z parametrov bližšie určujúcich každý študijný program. Udeľovaný akademický titul je súčasťou základných informácií charakterizujúcich každý študijný program v rámci registra študijných programov a bol súčasťou rozhodnutí o akreditácií. V minulosti sa využíval na takéto zmeny v rámci parametrov študijných programov, ktoré sa nepovažujú za úpravu študijného programu podľa § 2 písm. h) zákona č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov mechanizmus akreditácie nového študijného programu. To platilo napr. pre zmeny v rámci jazykov alebo miesta uskutočňovania a pod. Momentálne nie je dostupný iný mechanizmus, ako upravovať tieto parametre. Dôvodom je, že vysoké školy si podávali žiadosti o akreditáciu, kde tieto údaje uviedli a zmeny napr. v udeľovanom titule by boli v rozpore so žiadosťou a platným rozhodnutím o akreditácií. Preto je možné používať nový titul až v rámci nových študijných programov (akreditovaných po účinnosti novely), ktoré nemajú vo všetkých dokumentoch a rozhodnutiach o akreditácií uvedený starý titul.

***Doktorandské štúdium***

***Podľa § 51 ods. 18 zákona o vysokých školách verejná vysoká škola, štátna vysoká škola alebo externá vzdelávacia inštitúcia poskytuje študentovi v doktorandskom študijnom programe v dennej forme štipendium. V rámci novely zákona bolo z uvedeného ustanovenia vypustený text s trvalým pobytom v členskom štáte.***

***Je fakulta povinná študentovi vyplácať mesačné štipendium od účinnosti novely VŠ zákona, t. zn. od 25. 4. 2022, ak mu vznikla povinnosť uhradiť školné z dôvodu štúdia v anglickom jazyku?***

***Takýto študent bude poberať mesačné štipendium a zároveň uhrádzať ročné školné ?***

Podľa novely zákona o vysokých školách sa rozširuje povinnosť vyplácať doktorandské štipendium aj študentom tretieho stupňa štúdia z krajín mimo členských krajín EU. Takže tomuto študentovi musí vysoká škola vyplácať štipendium ako ostatným študentom. Školné sa podľa § 113am ods. 15 zákona o vysokých školách uhrádza podľa predpisov účinných do 24. 4. 2022 v prípade, ak sa študent zapísal na štúdium príslušného študijného programu do 24. apríla 2022. Teda študentovi povinnosť hradiť školné nezaniká, ale bude mu zároveň poskytované doktorandské štipendium.

***Iné***

***Ako majú vysoké školy postupovať pri vyhlasovaní nových výberových konaní, aby boli tieto v súlade s novelou zákona o vysokých školách účinnou od 25. 4. 2022?***

Vysoké školy v rámci akademickej autonómie flexibilitu nastavovať požiadavky sami tak, aby spĺňali akreditačné kritériá definované Slovenskou akreditačnou agentúrou pre vysoké školstva. Dokým nie sú zo strany ministerstva stanovené minimálne kritériá pedagogickej, výskumnej, vývojovej alebo umeleckej činnosti, tak okrem akreditačných štandardov agentúry vysoké školy nič neobmedzuje. Pripravovaný návrh vyhlášky bude predložený na vyjadrenie reprezentáciám vysokých škôl.

***Bude možné od akademického roka 2022/2023 poskytovať „skrátené“ študijné programy v externej forme štúdia?***

Zákonom č. 137/2002 Z. z., ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov bola vypustená, s účinnosťou od 25. apríla 2022, odlišná úprava štandardnej dĺžky štúdia vo vzťahu k externej forme štúdia, čím sa ustanovila jednotná štandardná dĺžka štúdia pre denné štúdium a externé štúdium v rámci bakalárskych študijných programov, magisterských študijných programov ako aj študijných programov, ktoré kombinujú bakalársky a magisterský stupeň štúdia (ďalej len „študijné programy“).

Podľa § 113am ods. 13 zákona č. 131/2002 Z. z. o vysokých školách a o zmene a doplnení niektorých zákonov v znení zákona č. 137/2022 Z. z. „študent zapísaný do 31. októbra 2022 na štúdium študijného programu prvého stupňa v externej forme štúdia, študijného programu druhého stupňa v externej forme štúdia alebo študijného programu spájajúceho prvý stupeň a druhý stupeň v externej forme štúdia dokončí štúdium so štandardnou dĺžkou štúdia podľa predpisov účinných do 24. apríla 2022“.

Podľa § 113am ods. 14 zákona č. 131/2002 Z. z. o vysokých školách „Študijný program, ktorý vysoká škola neposkytovala do 31. decembra 2021, sa podľa predpisov účinných od 25. apríla 2022 zostavuje od 1. januára 2023. Zostavenie študijného programu, ktorý vysoká škola poskytovala do 31. decembra 2021, vysoká škola zosúladí do 31. decembra 2026 s predpismi účinnými od 25. apríla 2022“.

Skrátenie externej formy štúdia v súvislosti s vyššie uvedenými legislatívnymi zmenami účinnými od 25. apríla 2022 je možné vnímať z dvoch pohľadov:

1. Z pohľadu vysokej školy - nové „kratšie“ študijné programy v externej forme štúdia (vysoká škola ich neposkytovala do 31. decembra 2021) musia mať pri rovnakej štandardnej záťaži študenta rovnakú štandardnú dĺžku štúdia ako majú študijné programy dennej formy štúdia. Tieto nové študijné programy vysoká škola zostavuje na základe § 113am ods. 14 zákona č. 131/2002 Z. z. až od 1. januára 2023, čo znamená, že študenti môžu byť prijímaní do študijných programov, ktoré majú rovnakú štandardnú dĺžku štúdia vo vzťahu k rovnakej štandardnej záťaži študenta až pre akademický rok 2023/2024. Existujúci študijný program je však vysoká škola povinná aktualizovať, a to v lehote do 31. 12. 2026.

2. Z pohľadu študenta - študent si môže podľa § 70 ods. 1 písm. d) zákona č. 131/2002 Z. z. voliť tempo svojho štúdia, ak mu to umožňuje študijný poriadok príslušnej vysokej školy (čo nebolo novelou menené). V tejto súvislosti môže študent študijného programu v externej forme štúdia absolvovať štúdium aj v kratšom čase ako je štandardná dĺžka štúdia v prípade, že to vnútorné predpisy vysokej školy umožňujú. Uvedené je možné pre študijné programy podľa predpisov účinných do 24. apríla 2022, ako aj pre študijné programy podľa predpisov účinných od 25. apríla 2022.

***Zaniká mandát súčasného člena akademického senátu verejnej vysokej školy v prípade nezlučiteľnosti funkcie člena podľa § 8 ods. 3 zákona o vysokých školách?***

Nie. Podľa prechodných ustanovení funkčné obdobie rektorov, dekanov, členov kolektívnych orgánov vysokých škôl a členov kolektívnych orgánov fakúlt, ktoré začalo plynúť podľa predpisov účinných do 24. apríla 2022, sa dokončí podľa predpisov účinných do 24. apríla 2022, ak odsek 11 neustanovuje inak. Funkčné obdobie prorektorov a prodekanov, ktoré začalo plynúť podľa predpisov účinných do 24. apríla 2022, uplynie dňom uplynutia funkčného obdobia príslušného rektora alebo príslušného dekana.

***Rokovací poriadok vedeckej rady verejnej vysokej školy je v zmysle § 15 ods. 1 písm. j) zákona o vysokých školách povinným vnútorným predpisom verejnej vysokej školy. Podľa § 12 ods. 1 písm. k) zákona o vysokých školách rokovací poriadok vedeckej rady verejnej vysokej školy schvaľuje na návrh predsedu vedeckej rady verejnej vysokej školy, t. j. na návrh rektora verejnej vysokej školy, vedecká rada verejnej vysokej školy. Podľa § 9 ods. 1 písm. a) bod 1 zákona o vysokých školách akademický senát verejnej vysokej školy schvaľuje na návrh rektora okrem iných vnútorných predpisov ak rokovací poriadok vedeckej rady verejnej vysokej školy. Ktorý z orgánov verejnej vysokej školy má schváliť rokovací poriadok vedeckej rady verejnej vysokej školy ako prvý?***

Podľa § 9 ods. 1 písm. a) bod 1 zákona o vysokých školách akademický senát verejnej vysokej školy schvaľuje na návrh rektora vnútorný predpis vysokej školy podľa § 15 ods. 1 písm. j) zákona o vysokých rokovací poriadok vedeckej rady verejnej vysokej školy, ak tak ustanovuje štatút verejnej vysokej školy alebo iný vnútorný predpis podľa § 15 ods. 1 písm. n). Zákon o vysokých školách teda nebráni predkladaniu návrhu rokovacieho poriadku vedeckej rady iným orgánom ako je rektor verejnej vysokej školy. Avšak v zmysle znenia ustanovenia § 9 ods. 1 písm. a) zákona rokovací poriadok schvaľuje akademický senát verejnej vysokej školy a na základe tohto schválenia môže byť účinný. Ak štatút vysokej školy určí inak, môže ho však na rokovanie akademickému senátu predložiť iný orgán, teda napríklad vedecká rada vysokej školy. Z uvedeného vyplýva, že rokovací poriadok vedeckej rady by mala schvaľovať vedecká rada vysokej školy a až následne by mal byť predložený na schválenie akademickému senátu.

***Môžu od 25. 4. 2022 pôsobiť na verejnej vysokej školy hosťujúci profesori, a ak áno, môže si verejná vysoká škola samostatne určiť pravidlá ich pôsobenia na verejnej vysokej škole?***

Podľa § 75 ods. 1 zákona o vysokých školách vysokoškolskí učitelia pôsobia na funkčných miestach profesor, hosťujúci profesor, docent, odborný asistent, asistent a lektor. Pôvodné ustanovenie § 79 bližšie špecifikovalo proces výberu a podmienky uzavretia pracovného pomeru na funkciu hosťujúci profesor. Zmena súvisí s otvorením funkčných miest bez väzby na vedecko-pedagogický titul alebo umelecko-pedagogický titul. Keďže zákon aj naďalej obsahuje ako jednu z kategórií vysokoškolských učiteľov aj funkciu hosťujúceho profesora, je naďalej možné tieto funkcie obsadzovať podľa kritérií určených vysokou školou, avšak pri dodržaní ustanovení zákona ohľadne obsadzovania funkcii vysokoškolských učiteľov.